
	COMISIA PENTRU MUNCĂ ŞI PROTECŢIE SOCIALĂ



	Bucureşti,
	2 septembrie 2008

	Nr.
	27/204 


R A P O R T

asupra propunerii legislative privind completarea Ordonanţei de urgenţă a Guvernului nr.148/2005 privind susţinerea familiei în vederea creşterii copilului
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 332 din 12 mai 2008, cu dezbaterea pe fond în procedură obişnuită a propunerii legislative privind completarea Ordonanţei de urgenţă a Guvernului nr.148/2005 privind susţinerea familiei în vederea creşterii copilului.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.1623/26.11.2007)

· avizul negativ al Comisiei juridice, de disciplină şi imunităţi (nr.31/493/17.06.2008)

· punctul de vedere negativ al Guvernului (nr.57/11.01.2008).

Propunerea legislativă are ca obiect de reglementare completarea art.18 din Ordonanţa de urgenţă a Guvernului nr.148/2005 privind susţinerea familiei în vederea creşterii copilului, aprobată cu modificări şi completări prin Legea nr.7/2007, în sensul ca perioada concediului pentru creşterea copilului să constituie vechime în muncă şi în serviciu, în perioada cuprinsă între adoptarea Legii nr.19/2000 privind sistemul public de pensii şi alte drepturi de asigurări sociale, până la adoptarea Legii nr.7/2007. Iniţiativa legislativă are în vedere acordarea aceloraşi drepturi tuturor persoanelor care beneficiază sau au beneficiat de concediu pentru creşterea copilului indiferent de perioadă.

Comisia propune Plenului Camerei Deputaţilor respingerea iniţiativei legislative întrucât încalcă prevederile art.15 alin.(2) din Constituţia României, republicată, prin iniţiativa legislativă propunându-se aplicarea retroactivă a prevederilor legii.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 26 august 2008 au participat, în conformitate cu prevederile art.55 din Regulamentul Camerei Deputaţilor:

· d-na Denisa Pătraşcu – Secretar de Stat, Ministerul Muncii, Familiei şi Egalităţii de Şanse 
· d-l Dumitru Călinoiu – director, Ministerul Muncii, Familiei şi Egalităţii de Şanse 
· d-na Cecilia Sebe – şef serviciu, Ministerul Muncii, Familiei şi Egalităţii de Şanse 

· d-na Mioara Bogdan – secretar general, Autoritatea Naţională pentru Protecţia Drepturilor Copilului

La lucrările comisiei au fost prezenţi 18 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.

Propunerea legislativă a fost respinsă de Senat în şedinţa din 6 mai 2008.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 


PREŞEDINTE,



SECRETAR,



Gheorghe Barbu


Kerekes Karoly 

Şef serviciu, 

Consilier Elena MESAROŞ

Întocmit,

Expert Sorina Steliana SZABO

